T. O. S. komin á marknaðin við fyrstu fløguni Fyrsta fløguútgávan hjá bólkinum T. O. S., stytting fyri Tollarar og Syndarar, er nú komin. Heitið á fløguni er: Til tann, ið oyru hevur! Fløgan fæst kring alt landið og á www. tutl. com. 10 sangir eru á nýggju fløguni hjá T. O. S. Alt tilfarið á fløguni er nýtt, heimagjørt og føroyskt. T. O. S. er mannaður við fimm tónleikarum: Bárður á Lakjuni, Eiler Hansen, Jan Nónklett, Jógvan Símun Sevdal og John Eliasen. Øll manningin er innan úr Eysturoynni. Sólrun Ásta Haraldsdóttir og Ólavur Jákupsson syngja kór á nøkrum løgum. Tónleikurin er annars ikki so lættur at bólka-kann kanska sigast at vera ein góð blanding av Santana og Jularbo. Í øllum førum er talan um spennandi, øðrvísi og yvirraskandi tónar, har harmonikan, klokkuspælið, melodikan, mandolinin, pípuorglið og onnur forkunnug ljóðføri eru frammalaga í ljóðmyndini, sum annars eisini fevnir um tey meiri siðbundnu ljóðførini sum trummur, bass og guitar. Tað er Jens L. Thomsen, ið hevur produserað fløguna, og T. O. S. og Ólavur Jákupsson hava co-producað. Upptøkurnar eru í høvuðsheitum gjørdar í Sólarmagn á Velbastað og á Støkumørk, Innan Glyvur. Nikolaj Vinten mastraði í Medley Studios í Danmark. Rógvi á Lakjuni hevur sniðgivið og gjørt húsan, og tað er Tutl, sum gevur út. Á www. tollararogsyndarar. com finnur tú eisini veg til myspace og facebook profilin hjá T. O. S.